Tanssivat Puikot: helmikuuta 2016
Sock Madness alkaa toden teolla ensi viikolla, vielä kuun viimeisenä päivänä ehtii ilmoittautua mukaan.
Kisassa on jo julkaistu kaksi lämmittelyohjetta joista neuloin jälkimmäisen. Tässä ohjeessa on kaaviot joilla voi tehdä neljä erilaista sukkaa joten sukkia olisi voinut tehdä useampiakin.
Itse käytin vain yksiä kaavioita, näin lämmittelyohjeessa olisi voinut tehdä vaikka eriparin sukat tai sitten yhdistellen eri kaavioita.
Ohjeessa lisätään muutama silmukka ennen kirjoneuletta ja kavennetetaan ne pois kirjoneuleen jälkeen. Ei oikein sovi mulle kun mulla on tiheys aika sama sekä kirjoneuleessa että sileässä. Ja näissä on vielä tuossa välissä ribbiä joten sukka ei vaan näytä vaan myös on selvästi kapeampi toisista kohdista.
Malli: Don't Tread on My Toes, tulee yleiseen jakoon joskus kesällä
Langat: Rico Design Superba Safari (kirjava), Hjertegarn Sock 4 (keltainen), Novita ticotico (musta) ja Crelando Anika (beige)
Pieniä pöllöjä
Alkuvuodesta huomasin Ravelryn uusissa ohjeissa kivat pöllölapaset ja kun ohje oli vielä ilmainen tallensin sen kirjastooni samantien.
Kummitytön synttärit oli helmikuun alussa ja hetken Ravelryn kirjastoa selattuani päätin tehdä hänelle nämä lapaset.
Lankavalinta oli myös helppo, voittolangoissa oli aivan ihan turkoosi ja siihen hyvin sopiva ruskea, kerrankin molemmat saman värjärin lankaa.
Puikoiksi valitsin vaihteeksi sukkapuikot, 2.25 mm puikoilla tuli mulle vähän pienet lapaset mutta onneksi kummityttö on nuori neiti jolla on pienet kädet.
Mallissa on kivoja pieniä yksityiskohtia. Huonona puolena vähän pitkät langanjuoksut mutta tein silti aika tarkasti ohjeen mukaan.
Isoimman pöllön vaaleat silmät kirjottiin silmukoita jäljentäen ihan lopuksi.
Langat: Canon Hand Dyes John Merino Sock Magical (turkoosi) ja Charles Merino Sock Dark Chocolate (ruskea)
Edelliset sukat toivoneella arvontavoittajalla oli pari muutakin toivetta ja koska olen edellisille saman arvonnan voittajille neulonut jotain ylimääräistä, päätin tehdä niin tälläkin kertaa.
Väreistä ykköstoive taisi olla sininen, myös punainen ja mikseipä kirjavakin kelpaisi. Löysin laatikoistani kerän Opalia jossa näytti olevan pääasiassa sinistä mutta myös vähän punaista. Toiseksi väriksi löysin kerän mustaa tico ticoa, mutta en ollut ihan varma paljonko olin käyttänyt kerästä aiemmin niin katsoin varmimmaksi hakea lankakaupasta täyden kerän mustaa lankaa.
Pari mallikertaa neulottuani totesin että sitä punaista onkin aika paljon mutta toivoin että se ei haittaa. Olen neulonut sukat tällä mallilla ennenkin mutta silloin kaavion seuraaminen oli jotenkin hankalaa. Tällä kertaa tein sukat pyöröpuikolla ja laitoin puikon niin että puikon lenkit olivat keskellä takana ja keskellä edessä eikä sivulla kuten minulla tavallisesti, se varmaan helpotti kaavion seuraamista.
Päätin käyttää mustan kerän kokonaan näihin sukkiin. Neulottuani ensimmäisen sukan resoriin asti käänsin mustasta lankakerästä sisäpuolen päällepäin (onnistui helposti koska kerästä oli jäljellä vain vähän yli puolet). Näin sain neuloa toisenkin sukan kerän sisältä juoksevalla langalla, kerä ei pyörinyt eikä langat olleet sotkussa vaikka en ollutkaan katkaissut lankaa.
Kun toinenkin sukka oli resorissa, laitoin sukat samalle pyöröpuikolle ja neuloin resoria kunnen lankaa oli jäljellä enää päättelykerroksiin.
Langat: Opal ja Alize Superwash 100
Puikot: 2.25 mm pyöröpuikko, resoreissa 2 mm
Sinisiä heppoja
Yhdessä Ravelryn suomalaisryhmässä on ollut jo muutaman kerran tammikuussa iso arvonta johon olen luvannut palkinnon vaikka en ryhmän jäsen olekaan. Tänäkin vuonna lupauduin neulomaan voittajalle sukat hänen valitsemallaan mallilla. Ja sitten vain jännityksellä odottamaan kuka valitsee mun lahjoittaman palkinnon tänä vuonna, palkintojen saajat arvotaan ja he saavat valita haluamansa palkinnon vuorollaan.
Voittaja halusi tänä vuonna kirjoneulesukat, ei ehkä ihan yllättäen. Mikäpäs siinä, mielellänihän minä neulon kirjoneuletta. Ja kun mallikin oli valmiiksi valittu niin mun ei tarvinnut kuin etsiä lankavarastosta toiveeseen sopivat langat.
Malli on aika uusi ja toistaiseksi vain ruotsinkielinen. Ohjeessa on hyvät kaaviot joten eipä sillä kielellä niin isoa väliä ole, paljon näkee kuvista ja niistä kaavioista.
Ohje on vähän epätarkka kantapään jälkeen poimittavien silmukoiden kohdalta, samoin kiilakavennusten väri on selitetty kuvista poikkeavasti, mutta voihan olla että ymmärsin vaan väärin kun kielen opiskelusta on niin kauan aikaa (ja neulesanastoa ruotsiksi ei koulussa opetettu). Katsoin kuvista ja tein sitten sen mukaan.
Tässä mallissa on paljon pitkiä langanjuoksuja, ei siis mikään aloittelijan malli vaikka kuviot onkin kivasti symmetrisiä ja sinänsä helppo hahmottaa. Sukan suu alkaa kuviokerroksilla joilla on vain muutama silmukka kuviovärillä, tarkkana saa olla että sukan suu ei kiristä liikaa. Taisin aloittaa ekan sukan kirjoneuleen kolmeen kertaan ennenkuin olin tyytyväinen.
Sukat on nyt perillä saajalla ja taisi olla ihan tyytyväinen, kokokin näytti kuvissa aika sopivalta.
Malli: Dalarna delight
Langat: Step, sininen ja Fabel, valkoinen. Fabelia tarvitsin alle 50 g Puikot: 2.25 mm pyöröpuikko
Osa toissavuoden palkintolangoista on vielä neulomatta, osittain siksi että ne on kovin kirjavia ja yksiväriset siksi, että ne on jotain muuta kuin sukkalankoja. Lupasin kuitenkin tehdä sukat ja koska sain luvan valita itse värin, päädyin aika värikkääseen vyyhtiin (postauksen ensimmäinen lanka).
Vyyhti näytti kyllä aika hillityltä mutta jo keriessä huomasin että taitaa tulla aika värikkäät sukat. Ennestään tiesin että tätä lankaa on kiva neuloa ja sukista tulee taatusti kutittamattomat.
Mallin valinta olikin sitten toinen juttu. Alunperin valitsin mallin jossa oli väriin sopivia lehtikuvioita. Silmukkamäärä oli kuitenkin liian suuri enkä halunnut ruveta tekemään omia muokkauksia joten selasin japanilaisen mallineulekirjani läpi ja löysin sieltä aika yksinkertaisen palmikkokuvion.
Laskin mallineuleeseen sopivan silmukkamäärään, neuloin ensimmäisen mallikerran ja totesin että nyt taitaa tulla liian pieni sukka. Purin siis toisenkin aloituksen ja aloitin kolmannen kerran, nyt vihdoin näytti tulevan sopiva koko.
Eihän tuo kuvio mitenkään hienosti tästä kirjavuudesta erotu ja kuvatkin on ihan kamalia kun ne on otettu liian pimeässä ja osittain salamalla mutta olisin ehkä sittenkin voinut pitää nämä itse vaikka väri epäilytti vielä neuloessakin.
Nyt on aika ilmottautua kevään sukkatapahtumaan. Sock Madness alkaa Ravelryssä maaliskuun alussa, helmikuun aikana pitää lähettää ilmottautumisviesti järjestäjälle ja sen lisäksi pitää neuloa ja raportoida vähintään yksi sukka maaliskuun alussa julkaistavalla ensimmäisellä ohjeella kahdessa viikossa ohjeen julkaisusta. Kisa on kiva mutta joukkueeseen päätyneille myös melko sitova, uusia ohjeita julkaistaan 2-3 viikon välein ja joukkueiden jäsenten on tarkoitus saada ne kaikki neulottua, tosin hitaimmat putoaa aina pois kun joukkueet pienenee kisan edetessä. Ryhmässä palkitaan jokaisella kierroksella aktiivisia neulojia, pelkästä nopeudesta ei saa palkintoja.
Jo kauan ennen pikkuisen syntymää haettiin miehen isän vanha kehto sisälle ja pestiin se odottamaan pikkuista, on sitten paikka missä nukkua kun tulevat käymään kylässä. Patja löytyi näppärästi ruokaostoksilla kun semmoinen lastensänkyyn tarkoitettu jatkopala oli kehtoon hyvin oikean kokoinen.
Luulin meiltä löytyvän useampiakin vauvanpeittoja mutta kun nuori perhe sitten tuli ekaa kertaa yökylään niin eipäs niitä peittoja sitten ollutkaan missään. Pikkuinen sai sitten kehtoonsa vähän isomman peitteen ensimmäisellä vierailulla.
Onneksi mulla on kuitenkin lankaa riittämiin joten päätin neuloa pienelle peiton seuraavaa vierailua varten. Valitsin langaksi paksun Pirkkalangan jota mulla olikin aika paljon. Otin ensin käyttöön muutaman kerän josta oli jo tehty vähän raitaa lapaseen ja sitten vielä muutaman yhteensopivan värin. Tein tilkut vaakatilkun ohjeella, aloitetaan kulmasta 2 silmukalla, lisätään molemmissa reunoissa joka toinen kerros kunnes päästään puoliväliin jonka jälkeen kavennetaan molemmissa reunoissa joka toinen kerros kunnes silmukoita on jäljellä taas se 2. Tein tilkut 4 mm puikolla, 40 cm pitkä pyöröpuikko riitti tilkkuihin oikein hyvin, reunukseen tarvittiin sitten kaksi vähän pidempää.
Koska pienimmästä kerästä sai kolme tilkkua niin tein sitten saman määrän muillakin väreillä. Seuraavaksi neuloin kapeat kaitaleet tilkkujen väliin ainaoikein neuleena. Virkkasin kaitaleet tilkkuihin ja yhdistin tilkut samalla.
Reunuksen neuloin kahdessa osassa. Poimin ensin kahdesta reunasta silmukat ja neuloin ainaoikeaa edestakaisin, lisäsin kulmassa 2 s joka toinen kerros. Sitten kun reunus oli tarpeeksi pitkä, jätin silmukat odottamaan ja poimin kahdesta jäljellä olevasta reunasta + jo neulotun reunuksen päistä silmukat ja tein samanleyisen reunuksen ainaoikeana. Lopuksi neuloin vielä yhden kerroksen oikein kaikilla silmukoilla ja päättelin silmukat i-cord päättelyllä johon käytin tilkuista jääneitä jämälankoja.
Fredrika-lapasista jäi lankaa aika paljon ja aloin etsiä langalle sopivaa kämmekäsohjetta. Huomasin TiiQn projekteissa kivan mallin ja sen kummemmin miettimättä ostin ohjeen itselleni.
Koska luin myös TiiQn postauksen kämmekkäistä, osasin aloittaa peukalokiilan ohjetta myöhemmin. Kyllä näissäkin on vielä vähän liian pitkä sormiosa, tein ranteeseen kymmenen kerrosta ylimääräistä, 15 krs olisi voinut olla vielä sopivampi määrä.
En punninnut lankakeriä ennen aloitusta ja vähän jännitti kun tumma kerä hupeni hurjaa vauhtia. Punnitsin kerät ja valmiin kämmekkään ja koska tummaa väriä oli jäljellä puolet valmiin kämmekkään painosta, päättelin että lanka riittää kyllä siihen toiseenkin.
Ohjeessa on yläreunassa lyhyempi resori ja se on tehty kuviovärillä, näihin tein resorin pohjavärillä koska pelkäsin tumman langan loppuvan kesken.
Nyt sitten pitäisi löytää vielä joku kämmekäsmalli, valkoista lankaa jäi sen verran että kyllä siitä ainakin johonkin kuvioväriksi on.
Malli: Gurli
Lanka: Sivilla silkkivilla